Ursell Arends
Ursell Mikhail Arends (☆ 29 di augustus 1980 na Aruba) ta un politico Arubano y minister di Transporte, Integridad, Naturalesa y Asuntonan di Adulto Mayor desde 2021. Prome cu esey e tabata brevemente miembro y vicepresidente di Parlamento di Aruba. Desde 2017 e ta lider di partido RAIZ.

Bida 
Ursell Arends a lanta den bario di Santa Cruz y a bay scol basico Mon Plaisir School y scol secundario Mon Plaisir College, na Oranjestad. Na 2000 el a inicia su estudio na Merca pa despues continua na Canada, unda el a gradua den International Business Management for di St. Clair College na Windsor, Ontario, na 2005.

Na su regreso na Aruba el a labora den e ramo turistico pa mas di 15 aña. Su carera profesional a cuminsa na La Quinta Beach Resort como Human Resources Manager for di 2006 te cu 2015. Na 2015 e ta wordo nombra como Operations Director, cual funcion el a eherce te juli 2021. Arends a sirbi tambe como presidente di Aruba Timeshare Association (ATSA) for di aña 2016 te cu 2018. Entre 2011 y 2015 e tabata forma parti di e directiva di Arubaanse Voetbalbond (AVB) como miembro, tesorero y tambe como team manager di e seleccion Arubano.

Na 2017 Arends ta haci su entrada den politica. Hunto cu Tai-Foo Lee e ta funda e partido RAIZ y for di inicio ta ocupa e funcion di lider di partido. El a debuta den eleccion parlamentario di 2017, logrando 1433 voto. Den eleccion dia 25 di juni 2021 Arends a logra un total di 1939 voto individual y un asiento den Parlamento di Aruba. Dia 8 di juli 2021 e ta wordo elegi vicepresidente di parlamento, di cual puesto el a retira na september 2021 pa bira minister. Dia 20 di september 2021 e ta huramenta como minister di Transporte, Integridad, Naturalesa y Asuntonan di Adulto Mayor den e di dos gabinete Wever-Croes, den cual e ta fungi tambe como vice prome-minister.

Ursell Arends ta casa cu Tamarah Croes y ta tata di un yiu homber y un yiu muhe.

Politico di Aruba
Hende